**ประกาศคณะกรรมการสิ่งแวดล้อมแห่งชาติ**

**ฉบับที่ 4 (พ.ศ. 2535)**

**ออกตามความในพระราชบัญญัติส่งเสริมและรักษาคุณภาพสิ่งแวดล้อมแห่งชาติพ.ศ. 2535**

**เรื่อง กำหนดให้ท้องที่เขตอำเภอหาดใหญ่ จังหวัดสงขลา เป็นเขตควบคุมมลพิษ**

|  |
| --- |
| ด้วยปรากฏว่าการประกอบกิจการต่างๆ ในท้องที่เขตอำเภอหาดใหญ่ จังหวัดสงขลา ไม่ว่าจะเป็นการประกอบกิจการอุตสาหกรรม การประกอบกิจการโรงแรมและสถานที่พักตากอากาศ การประกอบกิจการภัตตาคารร้านอาหาร การประกอบกิจการสถานพยาบาล และการประกอบกิจการอื่นๆ ได้ก่อให้เกิดปัญหามลพิษ ซึ่งส่งผลกระทบเสียหายต่อคุณภาพสิ่งแวดล้อมในท้องที่เขตอำเภอหาดใหญ่ จังหวัดสงขลา เป็นอย่างมากและมีแนวโน้มว่าจะร้ายแรงถึงขนาดเป็นอันตรายต่อสุขภาพอนามัยของประชาชนต่อไปในอนาคตได้                                     อาศัยอำนาจตามความในมาตรา 59 แห่งพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 คณะกรรมการสิ่งแวดล้อมแห่งชาติ จึงได้มีมติในคราวการประชุมครั้งที่ 3/2535 เมื่อวันที่ 4 กันยายน 2535 กำหนดให้ท้องที่เขตอำเภอหาดใหญ่ จังหวัดสงขลา ดังรายละเอียดปรากฏตามแผนที่ซึ่งแนบท้ายประกาศนี้ เป็นเขตควบคุมมลพิษเพื่อดำเนินการควบคุม ลด และขจัดมลพิษต่อไป                                     ทั้งนี้ ตั้งแต่วันที่ 4 กันยายน 2535 เป็นต้นไป                                                                                                                                                                      ประกาศ  ณ วันที่ 10 กันยายน  2535                                                                                                                                                                                *อานันท์  ปันยารชุน*                                                                                                                                                                        **( นายอานันท์  ปันยารชุน)**                                                                                                                                                                                      นายกรัฐมนตรี                                                                                                                                                                  ประธานคณะกรรมการสิ่งแวดล้อมแห่งชาติ( ประกาศในราชกิจจานุเบกษา เล่ม 109 ตอนที่ 130  วันที่ 8 ตุลาคม 2535 ) |
|  |
|   |

